Апхуэдэщ Динарэ
«ЦIыху зыпI цIыху уасэ хон», — жеIэ адыгэ псалъэжьым. Сабий бгъуэтыныр, ар ппIыныр, абы цIыху къипщIыкIыу къэбгъэтэджыныр насыпышхуэщ. КъохьэлъэкIыркъым абы тебгъэкIуадэ къарури, зэманри, мылъкури, дэтхэнэри уфIэмащIэу, «нэхъыбэж езгъэгъуэтащэрэт, езгъэлъэгъуащэрэт» жыбоIэ сытым дежи.
Зэманым къезэрезэгъыр апхуэдэущи, сабийр илъэсищ ирикъуа нэужь садым догъакIуэ, абы щагъасэмэ, щIэныгъэ къыщIихмэ нэхъ тфIэфIу. А IуэхущIапIэм ди цIыкIухэм къащыкIэлъыплъ, и къарури и гуащIэри къытезыгъэкIуадэ гъэсакIуэм хуэбгъэфащэ хъунущ псалъэ дахэ куэд.
Мы тхыгъэмкIэ зыхуэдгъазэу фIыщIэ хуэтщIыну дыхуейщ Налшык къалэ дэт гимназие №13-м къепхауэ лажьэ 51-нэ сабий садым и гъэсакIуэ Мэкъуауэ Динарэ.
И псалъэхэм къызэрыхэщыжымкIэ, ар езыр садым кIуэн фIэфIу щытащ. И гъэсакIуэхэм щапхъэ ятрихыу, къыдэкIуэтеймэ, абыхэм ещхьу щабэу, гуапэу, щIэныгъэ ябгъэдэлърэ абыкIэ цIыкIухэм ядэгуэшэфу, цIыху гъащIэм лъэбакъуэщIэ хачэнымкIэ дэIэпыкъуэгъу яхуэхъуу щытыну хъуапсэрт Динарэ. Курыт еджапIэр къиуха нэужь, и нэ къызыхуикI IэщIагъэм хуеджэну педагогикэ колледжым щIэтIысхьащ. И адэ-анэми трагъэгушхуэу, яфIэфIу ирагъэджащ хъыджэбзыр. Ар къиухри Налшык къалэ дэт сабий сад № 63-м сурэт щIынымкIэ и лэжьакIуэу уври, илъэсихкIэ а IэнатIэр ирихьэкIащ. 2009 гъэ лъандэрэ 51-нэ садым и лэжьыгъэ мытыншым щыпещэ.
Мэкъуауэр зы махуи къыпикIуэтакъым лэжьыгъэм, махуэщIэ къэунэухум къаруущIэ къыхилъхьэу, и гъэсэн цIыкIухэм ящыгуфIыкIыу IуэхущIапIэм макIуэ. И IэщIагъэмкIэ щIэныгъэфI зэрыбгъэдэлъыр плъагъуу, сабийхэр къыдихьэхыфрэ махуэ къэс щIэ гуэрым хуигъасэу, гъэсэныгъэ къабгъэдилъхьэу апхуэдэщ Динарэ. Уи быным и къэухьым зэрызиужьыр щыплъагъум, и гур къигуфIыкIыу, нэсыху пIащIэу пщэдджыжь къэс садым щыпшэм деж къыбгуроIуэ гъэсакIуэм и гугъуехьыр псыхэкIуадэ зэрымыхъур.
ИлъэситIым нэсауэ ди сабийхэм я гъэсакIуэ Мэкъуауэ Динарэ и гугъуехьыр зэхэзымыщIыкIрэ, ар къызыгурымыIуэрэ адэ-анэхэм къытхэткъым, абы псори зэрыхуэарэзыми шэч хэлъкъым. Дэ къыдбгъэдэкIыу дызыхуэкIуэ ИлъэсыщIэмкIэ дехъуэхъуну дыхуейт ди бынхэм я анэ етIуанэм хуэдэу къахущыт, псоми фIыуэ тлъагъу Динарэ. Узыншэу, и бын и гуфIэгъуэ илъагъуу, и лэжьыгъэм къыпэкIуэ хъерым щыгуфIыкIрэ абы дэрэжэгъуэ къриту иджыри куэдрэ псэуну Тхьэм жиIэ!
Гимназие №13-м къепхауэ лажьэ
«Алёнушка» сабий сад №51-м и«Дыгъэ
шыр» гупым зи бын екIуалIэ адэ-анэхэр.
